Ženeva 22. októbra (TASR) – Sýriu podozrievajú zo zámerného rušenia vysielania spravodajských staníc BBC, France 24, Deutsche Welle a Hlas Ameriky. V dnešnom vyhlásení o tom informovala Európska vysielacia únia (EBU), ktorá citovala satelitného operátora Eutelsat.
Eutelsat už obvinil Irán zo zámerného rušenia satelitných signálov, ku ktorému došlo 4. októbra. EBU však uviedla, že Eutelsat hlásil takisto "zámerné a nesúvislé narúšanie" regionálnym spojencom Iránu – Sýriou.
"Prístup k informáciám je všeobecným ľudským právom a základnou súčasťou demokracie. Odsudzujeme tento útok na slobodu médií," vyhlásila generálna riaditeľka EBU Ingrid Deltenreová.
EBU uviedla, že rušenie vysielania môže súvisieť s rozhodnutím Eutelsatu, že prestane byť poskytovateľom 19 kanálov, ktoré prevádzkuje mediálna spoločnosť Iránskej islamskej republiky z názvom Islamic Republic of Iran Broadcasting. Eutelsat prestal s poskytovaním týchto kanálov preto, aby vyhovel prísnejším sankciám Európskej únie.
Zámerné rušenie televíznych a rozhlasových signálov zakazuje Medzinárodná telekomunikačná únia (ITU) – orgán OSN, ktorého členmi sú aj Irán a Sýria.
Zdroj: Reuters
1 jam juh